作者:儲光羲
標題:貽王侍禦出臺掾丹陽
內容:高高琅琊臺，臺下生菌簵。照車十二乘，光彩不足諭。既當少微星，複隱高山霧。金丘華陽下，仙伯養晦處。茅茨對三峰，梧桐開一路。神溪繞皋陸，樵牧自成趣。時登青冥遊，若從天江度。墟裡獻薇蕨，群公致衣縷。深沉複清淨，偃仰視太素。猛獸識賓僕，赬霞知早暮。峨峨雲龍開，忽有方伯遇。達人無不可，壯志且馳騖。融洩長雞鳴，演紛大鵬翥。赤墀高崱屴，一見如三顧。禮服正邦祀，刑冠肅王度。三辰明昭代，光啟玄元祚。章臺收杞梓，太液滿鵷鷺。豐澤耀純仁，八方晏黔庶。沉沉閶闔起，殷殷蓬萊曙。旌戟儼成行，雞人傳發煦。翔翼一如鶚，百辟莫不懼。清廟奉烝嘗，靈山扈鑾輅。天街時蹴踘，直指宴梐枑。四月純陽初，雷雨始奮豫，析ds增廣運，直道有好惡。回跡清憲臺，傳騎東南去。列城異疇昔，近餞寡徒禦。纏綿西關道，婉孌新豐樹。伊洛不敢息，淮河任沿溯。鄉亭茱萸津，先後非疏附。炎時方怵惕，有若踐霜露。惆悵長岑長，寂寞梁王傅。紛吾家延州，結友在童孺。岑陽沐天德，邦邑持民務。躑躅望朝陰，如何複淪誤。牙曠三千里，擊轅非所慕。秋濤聯滄溟，舟楫湊北固。江汜日綿眇，朝夕空寐寤。中洞松栝新，東皋阡陌故。餘輝方焜耀，可以歡邑聚。南華在濠上，誰辯魏王瓠。登陟芙蓉樓，為我時一賦。